b'\n_START_ARTICLE_\nSimax\n_START_PARAGRAPH_\nSimax Classics er en \xc2\xablabel\xc2\xbb for klassisk musikk tilh\xc3\xb8rende det uavhengige norske plateselskapet Grappa Musikkforlag A/S.\n_START_SECTION_\nHistorie\n_START_PARAGRAPH_\nI 1978 grunnla Tore Simonsen og Arne Akselberg plateselskapet SIMAX. Arne Akselberg hadde oppgavene som lydtekniker og produsent, Simonsen gjorde resten. Selskapets filosofi var \xc3\xa5 gj\xc3\xb8re musikkopptak i naturlige omgivelser for klassisk musikk som kirker og konsertsaler heller enn musikkstudioer, og benytte b\xc3\xa6rbart opptaksutstyr med en eller to mikrofoner. Selskapet skulle ogs\xc3\xa5 v\xc3\xa6re en motvekt til datidens klassiske platebransje i Norge, som sjeldent lot norske artister spille inn verk av annet enn norske komponister. SIMAX skulle la norske klassiske artister f\xc3\xa5 anledning til \xc3\xa5 spille inn et internasjonalt repertoar, og i \xc3\xa5rene som fulgte tok man derfor inn i stallen lovende artister som Det norske kammerorkester, Truls M\xc3\xb8rk, Leif Ove Andsnes og Ole Edvard Antonsen._NEWLINE_Den f\xc3\xb8rste innspillingen kom ut i 1979 og var med organisten Bj\xc3\xb8rn Boysen p\xc3\xa5 det nye orgelet i Oslo Konserthus i et program best\xc3\xa5ende av Liszt, Reubke og Arild Sandvold. Blant plateselskapets bestselgere gjennom tidene h\xc3\xb8rer Det Norske Kammerorkesters innspilling av Britten og Tsjajkovskij, Truls M\xc3\xb8rks innspilling av Haydns cellokonserter og cembalisten Ketil Haugsands Bach-innspilling med gambisten Laurence Dreyfus. _NEWLINE_I 2000, da platesalget hadde begynte \xc3\xa5 g\xc3\xa5 nedover, solgte Akselberg og Simonsen SIMAX til Grappa, som har videref\xc3\xb8rt katalogen med labelen Simax Classics.'